Bloem-betogings hou dalk verband met Ace-sage | Maroela Media
Bloem-betogings hou dalk verband met Ace-sage
Betogings duur Dinsdag voort. (Foto: Sli Masikane/Twitter)
Betogings wat sedert Maandag in Bloemfontein woed, hou dalk verband met Ace Magashule se onlangse skorsing as sekretaris-generaal.
Prof. Hussein Solomon, politieke ontleder aan die Universiteit van die Vrystaat (UV), het aan Maroela Media gesê die betogings, wat glo oor werksgeleenthede en dienslewering handel, kom op 'n tydstip waar Magashule se toekoms in die ANC onseker is.
"Daar is 'n politieke agenda hier ter sprake en dit lyk asof dit gekoördineer is. Met Magashule se skorsing, sy sterk politieke teenwoordigheid in die Vrystaat en oudpres. Jacob Zuma se verhoor is die tydsberekening verdag.
"Daar is 'n blatante magstryd aan die gang en dit beklemtoon net Ace se desperaatheid. Dié sage gaan net sy posisie in die ANC verswak en daarom moet hy eerder geheel en al uit die ANC geskors word."
#MangaungshutDown right now.#eNCA pic.twitter.com/YzVoMOYRmB
— Sli Masikane (@Sli_Masikane) May 18, 2021
Klein groepe betogers het Dinsdag weer in dele van Bloemfontein vergader ondanks 'n tienerseun wat Maandag deur 'n sekuriteitswag doodgeskiet is.
'n Man wat glo naby die Heidedal-polisiestasie in Bloemfontein aartappels verkoop het, is deur betogers aangerand en beroof. Dít terwyl 'n Njala-polisievoertuig na bewering deur betogers bestook is.
Volgens brig. Motantsi Makhele, polisiewoordvoerder, is sowat 13 buitelanders se winkels tydens betogings geplunder. Altesaam 19 verdagtes is intussen in dié verband in hegtenis geneem. Die verdagtes sal na verwagting Woensdag in die hof verskyn.
"Die situasie is steeds gespanne en nog polisie is ontplooi om betogings onder beheer te bring," sê Makhele.
Hoewel inhegtenisnemings gemaak is, meen Solomon dat Ramaphosa weereens sy onvermoë bewys om betogings soos dié te bestuur.
"Betogers kan nie toegelaat word om burgers se werk, die openbare vervoerstelsel en die ekonomie in gedrang te stel nie. Hulle moet die prys betaal vir openbare geweld anders gaan ander burgers dieselfde begin doen.
"Dit is armer gemeenskappe wat die meeste onder dié onrus lei terwyl politieke leiers met mense se bestaan speel."
The people of Mangaung say enough is enough, second day of #MangaungshutDown pic.twitter.com/5FyRfkIP2R
— Lerato Pillay (@Lerato_Pillay) May 18, 2021
Landdros in Modack-saak geskiet
Verseker Ace en die rooi pette
Ja dit maak sin en hierdie hele optog skree EISH se lasterlike naam
Hierdie is 'n monumentale gebeurtenis. Uiteindelik word daar erken dat betogings gekoördineerd is en polities van aard is. Kan ons dit nou elke keer eerste noem wanneer daar betogings is, ipv om te sê dit gaan oor swak dienslewering of so iets. Mense spandeer groot geld om 'n betoging te reël. Meeste betogings word gereël met 'n agenda en betogers word aangery. Dit weet ons almal, maar dit word nooit so berig nie.
Dit lyk na 'n geval van: " As ek dit nie kan kry nie, vernietig ek dit eerder, maar jy sal dit ook nie kry nie."
Pleks betoog hulle oor die armoede en meer belangrike goed. Nou betoog hulle oor Ace wat lekker knus in sy duur motor sit en in sy warm huis 'n warm maaltyd nuttig. Dis nie die moeite, geweld en dood van die kind werd nie. Hy betoog nie saam met julle nie. So julle is net sy marionette wat hy op 'n afstand beheer. Ek hoop julle word goed betaal. Want ek het al gesien dat net die voorste ry weet waaroor hulle betoog, die agterste ry stap net saam.